**ДО**

**ОБЩИНСКИ СЪВЕТ – РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**ОТНОСНО:** Предложение за приемане на Наредба за допълнение на Наредба 17 на Общински съвет – Русе за символиката на Община Русе чрез включването на химна на Русе като един от символите ѝ

**УВАЖАЕМИ ОБЩИНСКИ СЪВЕТНИЦИ,**

Русе е град със значима история, особено влиятелен духовен и културен център през вековете. Общият ни дом има и своето светло настояще и още по-обещаващо бъдеще, за което съвместно с вас полагаме ежедневни усилия в подкрепа на новаторството и гражданската енергия, които го оформят.

**Причини, които налагат приемането на наредбата**

В Наредба № 17 на Общинския съвет, последно изменена с Решение № 676 по протокол № 23/24.07.2025 г., са регламентирани гербът, знамето и отличията като официални символи на общината. Но липсва един дълбоко въздействащ елемент – химнът на Община Русе. Химнът е не просто тържествена музика, а символ на единение, на принадлежност, идентичност и уважение към родното място. Всяка общност има нужда от емоционални маркери, които вдъхновяват, обединяват и се помнят – химнът е именно такъв. Той е форма на **музикално послание към гражданите**, вплитащо в себе си миналото, настоящето и стремежа към развитие. В ежедневната си работа и в разговорите с гражданите, винаги подчертавам, че **принадлежността към Русе е нашата най-голяма сила. Силно вярвам, че любовта към родния град трябва да бъде подхранвана както с ежедневния ни пример като отговорни граждани, така и чрез непреходни знаци, които въздействат емоционално и ни свързват в едно общо цяло.**

Подобни стъпки, насочени към утвърждаване на единен музикален символ на общността, вече са предприети от други български общини:

* **Сандански**, където конкурс за химн беше част от отбелязването на 90-годишнината от обявяването на града;
* Стара Загора – през 2018 г. Общинският съвет гласува подарената през 2002 г. от проф. Петър Жеков песен „Музикалната емблема на Стара Загора“ за официален химн на града;
* **Етрополе**, където през 2024 г. стартира публична процедура за избор на химн и девиз;
* **Търговище**, където през 2025 г. бе обявен конкурс с широко гражданско участие.

Това е показателно за факта, че все **повече местни власти осъзнават нуждата от химн като част от културната, емоционалната и представителната символика на общността**.

**Цели, които се поставят с изменението на наредбата**

Целта на предложеното допълнение на Наредба № 17 за символиката на Община Русе е да регламентира химна на общината като един от нейните символи. След приемане на предложението, ще бъде изработен и оповестен регламент, съдържащ всички етапи и условия за излъчване на най-доброто предложение. Неговото одобрение ще е предмет на отделно решение на Общинския съвет на основание чл. 21, ал. 1, т. 21 ЗМСМА.

Предвиждаме **официалното представяне на химна да се състои именно навръх Празника на Русе през 2026 година**, за да се превърне този ден и в **начало на нова традиция – звученето на химна на Русе на всички значими поводи**.

**Финансови и други средства, необходими за прилагането на новата уредба.**

За прилагане на настоящото допълнение на наредбата не са необходими финансови средства.

**Очаквани резултати от приемането на допълнението на наредбата**

Приемането на допълнението на наредбата ще постави отправна точка на процеса по създаване на химн на Община Русе като символ на единство и идентичност, въздействащ посредством музикалното изкуство.

**Анализ на съответствие с правото на Европейския съюз**

Предлаганият проект за допълнение на Наредба № 17 за символиката на Община Русе е в съответствие с нормативните актове от по-висока степен, както и с правото на Европейския съюз.

Посредством настоящия проект се упражнява правомощие, законодателно уредено в чл. 21, ал. 1, т. 21 от ЗМСМА, а именно общинският съвет да одобрява символите на общината. Проектът има за предмет нормативен акт, който на основание чл. 21, ал. 2 ЗМСМА подлежи на приемане от Общински съвет – Русе като орган на местно самоуправление и е съобразен с разпоредбите на „Европейска харта за местно самоуправление“.

Във връзка с чл. 26, ал. 2, и ал. 3 от Закона за нормативните актове и задължението за провеждане на обществени консултации и за публикуване на проекта за приемане на нормативен акт с цел информиране на населението и прозрачност в действията на институциите, в 30-дневен срок от публикуване на настоящото предложение на интернет страницата на общината и/или общинския съвет, се приемат предложения и становища относно така изготвения и предложен проект за допълнение.

Предвид всичко изложено по-горе и на основание чл. 63, ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация предлагам Общински съвет – Русе да приеме следното

**РЕШЕНИЕ:**

На основание чл. 21, ал. 2, във вр. с ал. 1, т. 21 от Закона за местното самоуправление и местната администрация, във връзка с чл. 8 и чл. 26 от Закона за нормативните актове, както и чл. 79 от Административнопроцесуалния кодекс, Общински съвет – Русе

**РЕШИ:**

Приема Наредба за допълнение на Наредба № 17 за символиката на Община Русе*,* както следва:

**Параграф единствен.** В чл. 2 се създава нова т. 5: „5. Химн на Община Русе“.

**ВНОСИТЕЛ:**

**ПЕНЧО МИЛКОВ**

*Кмет на Община Русе*